Jürgen Klopp ætlar sér að gera nauðsynlegar breytingar á byrjunarliði sínu í desember og janúar . AFP Jürgen Klopp , knattspyrnustjóri Liverpool , ítrekar að hann ætli sér að halda áfram að hreyfa við byrjunarliði sínu í desembermánuði . Klopp gerði nokkrar stórar breytingar á byrjunarliði sínu fyrir nágrannaslaginn gegn Everton á Anfield á miðvikudaginn síðasta þar sem Liverpool fór með 5 : 2 - sigur af hólmi . Klopp setti þá Jordan Henderson , Roberto Firmino og Mohamed Salah alla á bekkinn og var talsvert gagnrýndur fyrir vikið . Liverpool vann hins vegar sannfærandi sigur en enska liðið spilar fjórtán leiki í desember og janúar og því ljóst að álagið er mikið á topplið ensku úrvalsdeildarinnar en Liverpool er með átta stiga forskot á toppi deildarinnar . „ Stuðningsmenn vilja alltaf sjá þá bestu spila og þeir gera kröfu á að maður stilli alltaf upp sterkasta byrjunarliðinu , “ sagði Klopp í samtali við blaðamenn . „ Þetta er ekki Playstation eða tölvuleikurinn FIFA þar sem menn þurfa enga hvíld . Við verðum að hreyfa við liðinu svo að menn séu ferskir og það er nákvæmlega það sem við munum gera . “ „ Við gerðum fimm breytingar fyrir leikinn gegn Everton og þær gengu upp . Við erum með sterkan og góðan hóp og ég treysti öllum leikmönnunum til þess að koma inn og standa sig . Það væri tilgangslaust að vera með leikmenn ef maður ætlaði sér ekki að nota þá og ég ætla mér að nota þá leikmenn sem eru til taks , “ bætti Þjóðverjinn við .